b"\n_START_ARTICLE_\nTakkuth-kutchin\n_START_PARAGRAPH_\nTakkuth-kutchin (Tukkuthkutchin).- /zna\xc4\x8denje imena vjerojatno je 'squinters' ili '\xc5\xa1kiljavci', sude\xc4\x87i prema Franklinovom nazivu 'Squint-Eyes'./ Pleme Kutchin Indijanaca s gornjeg toka rijeke Porcupine na sjeveru kanadskog teritorija Yukon. Ovo pleme je kroz poznatu povijest nazivano cijelim nizom imena koja su im davali rani autori i putnici. Mackenzie ih (1801.) naziva Quarrelers; Franklin ih (1824.) zove Squint-Eyes i 1828. Deguthee Dennee; Petitot (1876.) Klov\xc3\xa9n-Kuttchin i (1891.) Nattsae-Kouttchin; Ross, Louchieux Proper. Whymper ih 1868. naziva Porcupine River Indians i Rat River Indians ili Gens de rats. Ovo im nisu svi nazivi, tu su jo\xc5\xa1 i Dakaz, Kukuth-kutchin, Takadh\xc3\xa9, Upper Porcupine River Kutchin i Yukuth Kutchin. \xe2\x80\x93Mooney je (1928.) procijenio da je njih i Vunta-kutchin i Tutchone Indijanaca 1670. bilo 2.200, no broj im je uskoro po dolasku bijelaca opao. Rani izvje\xc5\xa1taji ih opisuju kao izvrsne lovce koji su gotovo isklju\xc4\x8divo \xc5\xbeivjeli od lova na sobove, te bili skloni i vje\xc5\xa1ti trgovini. Morice koji ih (1906.) naziva Dakaz smatra da ih je te godine bilo jo\xc5\xa1 svega 150. -Jezi\xc4\x8dno pripadaju sjevernoj grani porodice Athapaskan."